Ieyasu Tokugawa
Ieyasu Tokugawa var en japansk krigsherre. Han var grundlægger af Tokugawa-shogunatet.
Tokugawa var Nobunaga Odas vasal indtil dennes død i 1582, hvorefter han blev general under Hideyoshi Toyotomi. Ieyasu Tokugawa sikrede sig i 1590 en stor del af det østlige Japan som len og gjorde Edo (det nuværende Tokyo) til centrum for sin magt.
Efter Hideyoshi Toyotomis død i 1598 fulgte en magtkamp, som Ieyasu Tokugawa gik sejrrig ud af. I 1600 fremstod han som landets reelle leder, og i 1603 lod han sig udnævne til shogun. I 1605 trådte han tilbage for at sikre slægtens ret til titlen og magten. Efter hans død etableredes en kult omkring hans person.